Diari Oficial de la Generalitat Valenciana


Sumari del DOGV 7544, del 10-06-2015 (2015/5459)

RESOLUCIÓ de 8 de juny de 2015, de la directora general del Secretariat del Consell i Relacions amb les Corts, per la qual es disposa la publicació de l'acord entre el Ministeri de Sanitat, Servicis Socials i Igualtat, i la Generalitat per a fixar les condicions de l'adquisició de vacunes de la grip estacional per a la campanya 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7544

Data del DOGV
:   10-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5459


Data del document
:   08-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 8 de juny de 2015, de la directora general del Secretariat del Consell i Relacions amb les Corts, per la qual es disposa la publicació de l'acord entre el Ministeri de Sanitat, Servicis Socials i Igualtat, i la Generalitat per a fixar les condicions de l'adquisició de vacunes de la grip estacional per a la campanya 2015-2016. [2015/5459]  
El Ministeri de Sanitat, Servicis Socials i Igualtat i la Generalitat han subscrit, amb la tramitació reglamentària prèvia, el 2 d'abril de 2015, l'acord per a fixar les condicions de l'adquisició de vacunes de la grip estacional per a la campanya 2015-2016.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, pertoca la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 368/2015 i que figura com a annex d'esta resolució.  
  
València, 8 de juny de 2015.- La directora general del Secretariat del Consell i Relacions amb les Corts: Marta Martí Arador.  
  
  
Acord entre el Ministeri de Sanitat, Servicis Socials i Igualtat, i la Generalitat Valenciana per a fixar les condicions de l'adquisició de vacunes de la grip estacional per a la campanya 2015-2016.  
  
Madrid, 2 d'abril de 2015  
  
Reunits  
Alfonso Alonso Aranegui, ministre de Sanitat, Servicis Socials i Igualtat, càrrec que exercix en virtut del nomenament efectuat pel Reial Decret 1002/2014, de 2 de desembre, que actua en l'exercici de la competència atribuïda per l'article 13.3 de la Llei 6/1997, de 14 d'abril, d'organització i funcionament de l'Administració General de l'Estat.  
  
Manuel Llombart Fuertes, conseller de Sanitat de la Generalitat Valenciana, nomenat per al dit càrrec pel Decret 20/2012, de 7 de desembre, que actua en exercici de les facultats que té atribuïdes pel Decret 191/2012, de 21 de desembre. Aprovat per Acord de Consell de data 2 d'abril de 2015.  
Les parts es reconeixen mútuament en la qualitat amb què cada u intervé, així com la capacitat legal suficient per a l'atorgament d'este acord i, a este efecte,  
  
Exposen  
  
1. Que la Constitució espanyola, en l'article 43, reconeix el dret a la protecció de la salut.  
2. Que la Llei 14/1986, de 25 d'abril, General de Sanitat, en l'article 6 establix que les actuacions de les administracions públiques estaran orientades, entre altres, a la promoció de la salut, a promoure l'interés individual, familiar i social per la salut per mitjà de l'adequada educació sanitària de la població i a garantir que les accions sanitàries que es desenrotllen estiguen orientades a la prevenció de malalties i no sols a la seua curació.  
3. Que, per a afrontar de manera adequada la sostenibilitat de la qualitat del Sistema Nacional de Salut, el Ple del Consell Interterritorial de 18 de març de 2010 va considerar necessari treballar amb mesures de reforç de la qualitat, l'equitat i la cohesió junt amb altres de contenció i d'estalvi a curt i mitjà termini.  
4. Que el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic (TRLCSP), incorpora en el punt segon de la seua disposició addicional vint-i-huit un procediment de compres agregades per al conjunt del Sistema Nacional de Salut.  
5. Que el Reial Decret Llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions, encarrega al Consell Interterritorial del Sistema Nacional de Salut fomentar les actuacions conjuntes dels servicis de salut de les comunitats autònomes per a l'adquisició de qualsevol producte que per les seues característiques siga susceptible d'un mecanisme de compra conjunt i centralitzat.  
  
6. Que la Comissió de Salut Pública d'11 de febrer de 2015 va acordar tramitar un acord marc per a la selecció de subministradors de vacunes contra la grip estacional a què s'han adherit les ciutats de Ceuta i Melilla i les següents comunitats autònomes: Aragó, Principat d'Astúries, Illes Balears, Cantàbria, Castella i Lleó, Castella-la Manxa, Comunitat Valenciana, Extremadura, Galícia, Madrid, Regió de Múrcia, Comunitat Foral de Navarra i la Rioja. A més, per part de l'Administració General de l'Estat, hi participaran el Ministeri de Sanitat, Servicis Socials i Igualtat, l'Institut Nacional de Gestió Sanitària (INGESA), el Ministeri de Defensa i la Secretaria General d'Institucions Penitenciàries (Ministeri de l'Interior), amb l'objectiu de reduir el cost del programa de vacunacions a Espanya.  
  
7. Que les parts coincidixen en la conveniència d'unir esforços i impulsar, des de l'àmbit de competències del Ministeri de Sanitat, Servicis Socials i Igualtat, aquelles iniciatives no sols dirigides a millorar les condicions de vida i de salut dels ciutadans, sinó també aquelles actuacions que són necessàries per a complir els objectius d'estabilitat pressupostària.  
L'acord que hui se subscriu porta a efecte la voluntat de les administracions intervinents de possibilitar l'objectiu últim del qual és coadjuvar a la reducció del dèficit amb mesures concretes de contenció del gasto i estalvi en costos d'adquisició i, en conseqüència, les parts intervinents procedixen a la formalització del present acord amb les següents  
  
  
Clàusules  
  
Primera. Objecte de l'acord  
Este acord té com a objecte articular la manera en què es formalitzarà la vinculació voluntària de la Comunitat Valenciana, a l'acord marc que es tramitarà des del Ministeri de Sanitat, Servicis Socials i Igualtat amb diferents comunitats autònomes i les ciutats de Ceuta i Melilla i determinats òrgans de contractació de l'Administració General de l'Estat i l'Institut Nacional de Gestió Sanitària (INGESA).  
  
El règim jurídic de l'acord marc a què fa referència l'anterior paràgraf, serà el regulat en els articles 196 a 198, així com en la disposició addicional vint-i-huit del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic (TRLCSP). Este acord marc tindrà com a finalitat la selecció de subministradors, la fixació de preus màxims i l'establiment de les bases que regiran els contractes derivats de subministraments de les vacunes.  
  
Segona. Contingut de l'acord  
La Generalitat Valenciana acorda amb el Ministeri de Sanitat, Servicis Socials i Igualtat que este assumisca la tramitació del procediment per a fixar les condicions a què hauran d'ajustar-se els contractes de subministrament de les vacunes de grip relacionades en l'annex I.  
Per a dur a terme este objectiu el Ministeri de Sanitat, Servicis Socials i Igualtat, amb la conformitat de la Comunitat Valenciana, ha elaborat els plecs de clàusules administratives particulars i de prescripcions tècniques que s'acompanyen com annex II a este acord (previs a la seua aprovació per l'òrgan de contractació) a fi de tramitar el procediment pel qual se seleccionarà als subministradors de vacunes i es fixaran els preus màxims d'estes, tot això d'acord amb els principis de publicitat, concurrència i una eficient utilització dels fons públics.  
  
Posteriorment, d'acord amb les seues necessitats, l'òrgan de contractació competent la Comunitat Valenciana, formalitzarà els corresponents contractes específics de subministrament de vacunes de grip, d'acord amb allò que s'ha estipulat en els plecs de clàusules administratives particulars i de prescripcions tècniques que regixen la contractació de l'acord marc  
  
Tercera. Compromisos de les parts  
a) El Ministeri de Sanitat, Servicis Socials i Igualtat es compromet a:  
1r. Actuar com a òrgan de contractació en la celebració de l'acord marc, pel qual es fixaran els preus màxims de les vacunes, la selecció dels subministradors i l'establiment de les bases que regixen els contractes basats en l'acord marc.  
2n. Tramitar, en els termes acordats amb la Comunitat Valenciana la gestió del procediment de contractació de l'acord marc, d'acord amb les normes de procediment establides en el llibre II, i en el capítol i del títol i del llibre III del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
  
3r. Publicar en el «Perfil del Contractant del Ministeri de Sanitat, Servicis Socials i Igualtat» tota la informació relativa a l'acord marc.  
  
b) La Comunitat Valenciana es compromet a:  
1r. Adquirir les unitats estimades de vacunes, que figuren en l'annex I, segons les seues necessitats, exclusivament a les empreses subministradores prèviament seleccionades en l'acord marc, de conformitat amb els termes fixats en este, i a subscriure els corresponents contractes administratius de subministrament de vacunes.  
2n. Adquirir les esmentades vacunes conforme al procediment establit en l'article 198.4 del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic i complint el que disposen els plecs que regixen l'acord marc.  
3r. Als efectes de càlcul i a fi de buscar l'alternativa més eficient s'entendrà que l'oferta econòmica de licitació és el preu net unitari que inclou tots els descomptes a aplicar.  
4t. Comunicar al Ministeri de Sanitat, Servicis Socials i Igualtat, per a cada u dels lots, el nombre de vacunes adquirit a cada u dels empresaris adjudicataris de l'acord marc, desglossant el preu unitari per dosi i els impostos i gastos connexos.  
  
Quarta. Obligacions econòmiques  
Este acord no comporta cap compromís de gasto, si bé hi haurà posteriorment obligacions econòmiques derivades dels contractes específics que es formalitzen pels diferents òrgans de contractació.  
  
  
Quinta. Duració de l'acord  
La duració d'este acord serà coincident amb la duració de l'acord marc, un any amb possibilitat de prorrogar-se expressament, abans del seu venciment, per un any més.  
  
Sexta. Resolució  
Si una de les parts incomplix qualsevol de les seues obligacions, l'altra part podrà requerir-la perquè, en el termini de set dies naturals, corregisca l'esmentat incompliment. Transcorregut este termini, la part complidora podrà resoldre l'acord i reclamar els danys i perjuís produïts.  
  
Sèptima. Causes d'extinció  
Este acord s'extingirà per les causes següents:  
1. Pel transcurs del termini de vigència previst.  
2. Per resolució, en els termes que preveu la clàusula sexta d'este acord.  
3. Per la impossibilitat material d'executar les seues prestacions.  
4. Per l'execució total de les prestacions que preveu.  
  
5. Pel mutu dissens de les parts.  
En cas d'extinció per estes causes, o qualssevol altres que determinen la impossibilitat d'executar el present acord en els seus propis termes, el Ministeri de Sanitat, Servicis Socials i Igualtat proposarà les condicions per a la finalització de les actuacions derivades del present acord que es troben en execució.  
  
Octava. Resolució de conflictes  
Les parts es comprometen a resoldre pacíficament qualsevol conflicte que puga sorgir en la interpretació i execució del present acord.  
I en prova de conformitat, es firma per duplicat exemplar i a un sol efecte, en el lloc i la data indicats en l'encapçalament.  
  
  
Pel Ministeri de Sanitat, Servicis Socials i Igualtat: Alfonso Alonso Aranegui.  
  
Per la Comunitat Valenciana: Manuel Llombart Fuertes:  
  
  
  
ANNEX I  
  
COMUNITAT AUTÒNOMA Lot 1 Lot 2 Lot 3  
Aragó 451.925 90.000 50  
Astúries 471.411 12.000 0  
Balears 182.150 5.500 5.000  
Cantàbria 379.593 6.900 50  
Castella i Lleó 43.897 145.276 852.779  
Castella-la Manxa 417.736 0 0  
Comunitat Valenciana 644.022 0 85.000  
Extremadura 63.593 876.000 100  
Galícia 689.168 849.000 100  
Madrid 734.983 312.000 0  
Múrcia 056.137 59.098 264  
Navarra 071.726 0 500  
La Rioja 65.000 0 0  
Ceuta 1.500 4.500 4.500  
Melilla 1.000 4.000 3.000  
INGESA 55 0 0  
IIPP 7.400 0 0  
M. Defensa 14.000 1.000 0  
MSSSI 400 0 0  
Total 2.359.790 1.181.393 988.600  
  
  
  
  
Plec de clàusules administratives particulars de l'acord marc per a la selecció de subministradors de vacunes contra la grip estacional per a determinats òrgans de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla, i diverses comunitats autònomes.  
  
  
I. DISPOSICIONS GENERALS  
1.1. LEGISLACIÓ APLICABLE I RÈGIM JURÍDIC  
1.1.1. A este plec de clàusules administratives particulars que regix l'acord marc l'objecte del qual es determina en la clàusula 1.2 s'aplicaran el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic (TRLCSP); el Reial Decret 817/2009, de 8 de maig, de desplegament parcial de la Llei de Contractes del Sector Públic, i el Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (d'ara en avant RGLCAP), en allò que s'haja d'entendre vigent de conformitat amb el TRLCSP. Supletòriament, s'aplicaran les altres normes de dret administratiu i si no n'hi ha, les normes de dret privat.  
  
Este acord marc se sotmet específicament al que preveuen:  
  
- L'apartat 2 de la disposició addicional vint-i-huit del text refós de la Llei de Contractes del Sector Públic, que establix que «el òrgans de contractació de l'Administració General de l'Estat, de les comunitats autònomes i de les entitats locals, així com les entitats i els organismes dependents d'estes i integrats en el Sistema Nacional de Salut, podran concloure de manera conjunta acords marc dels previstos en l'article 196, amb un o més empresaris, a fi de fixar les condicions a què hauran d'ajustar-se els contractes de subministrament de medicaments i productes sanitaris que pretenguen adjudicar durant un període determinat, sempre que el recurs a estos instruments no s'efectue de manera abusiva o de manera que la s'obstaculitze, es restringisca o es falsege la competència».  
- El títol II, capítol II, del llibre III del text refós de la Llei de Contractes del Sector Públic, en el qual s'establixen tècniques per a racionalitzar la contractació i, més concretament, els articles 196 a 198 de la llei, on s'establix que els òrgans de contractació podran concloure acords marc amb diversos empresaris amb la finalitat de fixar les condicions a què hauran d'ajustar-se els contractes específics que es pretenen adjudicar, durant el període que s'establisca, que no podrà excedir quatre anys, excepte en casos excepcionals degudament justificats.  
  
Esta contractació, de naturalesa administrativa, es regirà pel que disposa este plec, on s'inclouen els pactes i les condicions definidores dels drets i les obligacions de les parts del contracte, així com les altres mencions requerides per la llei i les seues normes de desplegament. Així mateix, es regirà pel plec de prescripcions tècniques particulars, que es definiran d'acord amb els termes previstos en l'article 117 del TRLCSP.  
  
Este plec de clàusules administratives particulars i la resta de documents annexos revestiran caràcter contractual. En cas de discordança entre este plec i el plec de prescripcions tècniques particulars o qualsevol de la resta de documents contractuals, prevaldrà el plec de clàusules administratives particulars.  
1.1.2. L'acord marc i els contractes derivats que se subscriguen s'hauran d'ajustar al contingut d'este plec, les clàusules dels quals se'n consideraran part integrant. El desconeixement en qualsevol dels seus termes dels documents annexos que en formen part, o de les instruccions, els plecs o les normes de qualsevol índole que, promulgades per l'Administració, puguen ser aplicats en l'execució del que s'ha pactat, no eximirà el contractista de l'obligació del seu compliment.  
  
1.1.3. Atés que no estan fixats tots els termes en l'acord marc, l'adjudicació dels contractes derivats s'efectuarà convocant les parts a una nova licitació, d'acord amb el procediment previst en l'article 198.4 del text refós de la Llei de Contractes del Sector Públic i amb allò que establix este plec.  
1.1.4. La selecció de subministradors s'efectuarà per procediment obert amb publicitat comunitària, que s'haurà d'ajustar a regulació harmonitzada.  
1.1.5. Una vegada adjudicat i formalitzat l'acord marc de selecció de subministradors i la fixació de preus màxims, els contractes derivats de subministraments s'ajustaran a les normes procedimentals de les entitats esmentades en la clàusula 1.2.1 d'este plec.  
  
1.2. OBJECTE I ÒRGAN DE CONTRACTACIÓ  
1.2.1. Constituïx l'objecte d'este acord marc la selecció de subministradors, la fixació de preus màxims i l'establiment d'aquelles bases que regiran els contractes derivats de subministraments, de conformitat amb el que establixen els articles 196 a 198 del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic per a l'adquisició de vacunes contra la grip estacional que es descriuen en el plec de prescripcions tècniques particulars, i en l'annex IV d'este plec, amb destinació als participants que a continuació s'indiquen:  
a) Òrgans de contractació de l'Administració General de l'Estat (AGE): Ministeri de Sanitat, Servicis Socials i Igualtat, Ministeri de Defensa i Secretaria General d'Institucions Penitenciàries (Ministeri de l'Interior).  
b) Ciutats de Ceuta i Melilla i les comunitats autònomes següents: Aragó, Principat d'Astúries, Illes Balears, Cantàbria, Castella i Lleó, Castella-La Manxa, Comunitat Valenciana, Extremadura, Galícia, Madrid, Múrcia, Navarra i La Rioja.  
  
c) Institut Nacional de Gestió Sanitària (INGESA).  
Este acord marc establix les condicions que s'aplicaran, durant el termini de vigència per a l'entrega successiva de les vacunes enumerades en l'annex IV, als participants anteriorment indicats, i fixarà un preu unitari màxim, sense que el nombre total d'unitats estiga definit amb exactitud en el moment de subscriure l'acord marc per estar subordinades les entregues a les necessitats dels adquirents, sense que els contractistes puguen exigir quantitats determinades o imports mínims com a condició de subministrament.  
El subministrament a contractar es fraccionarà en tres lots que es detallen en el plec de prescripcions tècniques i en l'annex IV d'este plec, i constituirà l'objecte de cada lot una unitat funcional susceptible d'adjudicació i contractació independent.  
L'adjudicació de l'acord marc determinarà els subministradors als quals adquiriran les vacunes els anteriorment mencionats òrgans de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes esmentades per mitjà dels contractes derivats que posteriorment es formalitzen.  
1.2.2. La contractació d'estos productes es desenrotllarà en dos fases:  
A. Primer, per mitjà de la subscripció d'un acord marc amb diversos empresaris, pel qual se seleccionen les empreses i es fixen els preus unitaris màxims de les dosis de vacunes a subministrar en cada lot.  
  
B. Segon, per mitjà dels contractes derivats, tramitats posteriorment per les entitats anteriorment indicades per a l'adquisició efectiva de les vacunes, de conformitat amb les bases establides en els plecs de l'acord marc i amb el procediment establit en el paràgraf segon de l'article 198.4 del text refós de la Llei de Contractes del Sector Públic.  
  
1.2.3. L'òrgan de contractació competent per a la tramitació de l'acord marc serà el Ministeri de Sanitat, Servicis Socials i Igualtat (MSSSI), amb seu al Paseo del Prado, 18-20, 28049 Madrid.  
  
1.3. NECESSITATS ADMINISTRATIVES A SATISFER PER MITJÀ DE L'ACORD MARC  
Este acord marc tracta de satisfer les necessitats d'adquisició de vacunes contra la grip estacional que són d'utilització comuna en el Sistema Nacional de Salut i que es requerixen per al compliment dels fins dels participants anteriorment indicats, impulsant el procediment de contractació i procurant un estalvi substancial dels costos associats a la seua adquisició, per mitjà de la fixació de preus unitaris màxims.  
  
  
1.4. DURACIÓ DE L'ACORD MARC  
El termini de duració de l'acord marc serà d'un any a partir de la formalització i podrà prorrogar-se, expressament, abans del seu venciment, per un any. Fins eixes dates, els adjudicataris estaran obligats a atendre les peticions de subministrament que reben sobre l'objecte d'este acord marc.  
Sense perjuí de l'anterior, este plec i el de prescripcions tècniques produiran efectes fins a l'extinció de la duració dels contractes derivats.  
  
  
  
II. CONTRACTACIÓ  
  
2.1. PROCEDIMENT D'ADJUDICACIÓ  
El procediment d'adjudicació de l'acord marc serà obert, per mitjà de tramitació ordinària i subjecte a regulació harmonitzada.  
  
2.2. VALOR ESTIMAT I GASTOS DE PUBLICITAT  
2.2.1. El preu es determinarà per mitjà de preus unitaris màxims sense IVA: import d'una dosi de vacuna. Si es presentara una oferta per import superior als preus nets unitaris establits en l'annex IV, el licitador quedarà exclòs. Si es presentara una oferta per import superior als preus nets unitaris establits en l'annex IV, el licitador quedarà exclòs.»  
  
2.2.2. El valor màxim estimat, exclòs l'IVA, del conjunt dels contractes derivats a subscriure durant la vigència d'este acord marc és de 39.509.415,0 euros, d'acord amb la distribució per lots que figura en l'annex IV.  
El valor màxim esmentat s'ha calculat de conformitat amb allò que disposa l'article 88.8 del TRLCSP i únicament als efectes de publicitat del procediment i d'informació a possibles licitadors.  
2.2.3. Els gastos d'anuncis de licitació que es publiquen en qualsevol mitjà de difusió aniran a càrrec de les empreses seleccionades. L'import màxim dels gastos de publicitat de la licitació seran 3.000 euros, a distribuir proporcionalment entre les empreses seleccionades.  
  
2.3. CRITERI D'ADJUDICACIÓ DE L'ACORD MARC I PONDERACIÓ  
L'únic criteri que servirà de base per a la selecció dels empresaris i d'adjudicació del subministrament dels lots serà el següent:  
- CRITERI ÚNIC: PREU MÉS BAIX  
A tots els efectes, s'entendrà que en els preus oferits pels licitadors s'inclouen tots els costos i gastos que hagen de realitzar per al compliment de les prestacions contractades. En tot cas, s'indicarà, com a partida independent, l'import de l'Impost sobre el Valor Afegit o impost equivalent que haja de suportar l'Administració.  
  
La Mesa proposarà per cada un dels lots la selecció de quatre licitadors, sempre que hi siga possible, que resultaran ser els que facen les proposicions econòmicament més avantatjoses i complisquen tots els requisits tècnics i administratius dels plecs.  
  
2.4. EXISTÈNCIA DE CRÈDIT  
Una vegada subscrit l'acord marc, els òrgans de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes participants, a fi d'atendre les obligacions econòmiques que es deriven dels contractes derivats que s'adjudiquen basats en aquell, hauran de disposar de crèdit adequat i suficient en les aplicacions pressupostàries corresponents, en el moment de tramitar-los (apartat 0.0.5.N d'este plec).  
  
2.5. PERFIL DEL CONTRACTANT  
La informació relativa a este acord marc que, d'acord amb el que disposa este plec, s'haja de publicar a través del «perfil de contractant» del Ministeri de Sanitat, Servicis Socials i Igualtat (article 53 TRLCSP), podrà ser consultada en l'adreça electrònica http://www.msssi.gob.es/servCiudadanos/perfilContratante/home.htm, així com en www.contrataciondelestado.es  
  
2.6. CAPACITAT PER A CONTRACTAR  
Qualsevol persona interessada podrà presentar una proposició, sempre que reunisca les condicions d'aptitud que a continuació s'indiquen i presente els mitjans d'acreditació que es detallen en esta clàusula.  
2.6.1. Condicions d'aptitud.  
Només podran concórrer a esta licitació, per si o per mitjà de representant, les persones naturals o jurídiques, espanyoles o estrangeres, que tinguen plena capacitat d'actuar, no estiguen sotmeses a una prohibició de contractar i acrediten la seua solvència econòmica, financera i tècnica o professional exigida en este plec.  
Els empresaris hauran de comptar, així mateix, amb l'habilitació empresarial o professional que, si és el cas, siga exigible per a la realització de l'activitat o prestació que constituïx l'objecte del contracte.  
2.6.2. Empreses no comunitàries.  
Les persones físiques o jurídiques d'estats no pertanyents a la Unió Europea hauran de justificar per mitjà d'informe de la respectiva missió diplomàtica permanent espanyola, que s'adjuntarà a la documentació que es presente en el sobre núm. 1, que l'estat de procedència de l'empresa estrangera admet al seu torn la participació d'empreses espanyoles en la contractació amb l'Administració i amb els ens, organismes o entitats del sector públic assimilables als enumerats en l'article 3 del TRLCSP en forma substancialment anàloga. Com que es tracta d'un contracte subjecte a regulació harmonitzada, es prescindirà de l'informe sobre reciprocitat en relació amb les empreses d'estats signataris de l'Acord sobre Contractació Pública de l'Organització Mundial de Comerç.  
2.6.3. Persones jurídiques.  
Les persones jurídiques només podran ser adjudicatàries de contractes les prestacions dels quals estiguen compreses dins dels fins, l'objecte o l'àmbit d'activitat que, d'acord amb els seus estatuts o regles fundacionals, els siguen propis.  
2.6.4. Empreses comunitàries.  
Tindran capacitat per a contractar, les empreses no espanyoles d'estats membres de la Unió Europea que, d'acord amb la legislació de l'Estat on estiguen establides, estiguen habilitades per a fer la prestació de què es tracte.  
Quan la legislació de l'Estat on estiguen establides estes empreses exigisca una autorització especial o la pertinença a una determinada organització per a poder fer el subministrament de què es tracte, hauran d'acreditar que complixen este requisit en el sobre núm. 1.  
2.6.5. Unions d'empresaris.  
Podran contractar amb el sector públic les unions d'empresaris que es constituïsquen temporalment a este efecte, sense que en siga necessària la formalització en escriptura pública fins que s'haja efectuat l'adjudicació del contracte a favor seu.  
Els empresaris que concórreguen agrupats en unions temporals quedaran obligats solidàriament i hauran de nomenar un representant o apoderat únic de la unió amb poders suficients per a exercitar els drets i complir les obligacions que de es deriven de l'acord marc fins a l'extinció, sense perjuí de l'existència de poders mancomunats que puguen atorgar per a cobraments i pagaments de quantia significativa.  
  
Als efectes de la licitació, els empresaris que desitgen concórrer integrats en una unió temporal hauran d'indicar els noms i les circumstàncies dels que la constituïsquen i la participació de cada un, així com que assumixen el compromís de constituir-se formalment en unió temporal en cas de resultar adjudicataris del contracte.  
La duració de les unions temporals d'empresaris serà coincident amb la de l'acord marc fins a la seua extinció.  
2.6.6. No podran concórrer a les licitacions empreses que hagueren participat en l'elaboració de les especificacions tècniques o dels documents preparatoris de l'acord marc, sempre que la dita participació puga provocar restriccions a la lliure concurrència o suposar un tracte privilegiat respecte a la resta de les empreses licitadores.  
2.6.7. Així mateix, no podran contractar les persones en les quals concórrega alguna de les circumstàncies enumerades en l'article 60 del TRLCSP.  
  
2.7. PROPOSICIONS I EL SEU CONTINGUT  
2.7.1. Proposicions.  
Les proposicions dels interessats hauran d'ajustar-se al que preveu este plec de clàusules administratives particulars i la seua presentació suposa l'acceptació incondicionada pel licitador del contingut de la totalitat de les dites clàusules o condicions, sense cap excepció o reserva.  
  
Tots els documents que presenten els licitadors hauran de ser originals o tindre la consideració d'autèntics segons la legislació vigent (article 46 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú), i podrà tractar-se de còpies autenticades notarialment segons els requisits que establix el reglament notarial respecte de la legalització i legitimació o de còpies administrativament compulsades en els termes exigits per la normativa d'aplicació.  
D'acord amb el que establix l'article 23 del RGLCAP, els documents es presentaran en llengua castellana.  
Les empreses estrangeres que contracten a Espanya presentaran la documentació traduïda de forma oficial al castellà i amb els requisits de fefaença exigits en la normativa vigent.  
Les proposicions seran secretes fins al moment de la licitació pública.  
Cada licitador no podrà presentar més d'una proposició per a cada lot.  
Tampoc podrà subscriure cap proposta en unió temporal amb altres, si ho ha fet individualment, o figurar en més d'una unió temporal. La infracció d'estes normes donarà lloc a la no-admissió de totes les propostes subscrites per ell.  
Les ofertes seran vinculants per a la totalitat de cada lot amb independència que estes provinguen d'una modalitat de compra individual o col·lectiva.  
En el perfil del contractant del Ministeri de Sanitat, Servicis Socials i Igualtat (http://www.msssi.gob.es/servCiudadanos/perfilContratante/home.htm) estan disponibles els plecs de clàusules administratives particulars i de prescripcions tècniques que regiran l'acord marc.  
  
2.7.2 Contingut.  
Els interessats presentaran les seues proposicions en dos sobres, assenyalats amb els números 1 i 2, tancats i firmats pel mateix licitador o persona que el represente, i faran constar en cada un el contingut respectiu i, en tots, el nom del licitador, l'objecte de l'acord marc i el nom o raó social de l'empresa. Igualment, haurà de figurar el domicili d'esta i un telèfon, un fax i una persona de contacte, per si es detectaren defectes que la Mesa considere esmenables en la documentació aportada. S'afegirà, a més, en cada sobre i en full independent, el seu contingut enunciat numèricament.  
El sobre número 1 amb la documentació acreditativa de la personalitat, capacitat i solvència economicofinancera i tècnica o professional.  
  
El sobre número 2 amb una oferta econòmica per a cada lot, d'acord amb l'annex II o l'annex III, i la resta de documentació exigida en ambdós plecs.  
4.1.5.3. Contingut del sobre número 1: documentació personal i documentació acreditativa de la solvència econòmica, financera i tècnica o professional.  
Este sobre contindrà els documents, originals o còpies que tinguen caràcter d'autèntiques d'acord amb la legislació vigent que s'enumeren a continuació:  
1) Documentació acreditativa de la personalitat, capacitat d'actuar i representació.  
La capacitat d'actuar dels empresaris que siguen persones jurídiques s'acreditarà per mitjà de l'escriptura o el document de constitució, els estatuts o l'acte fundacional, on consten les normes per les quals es regula la seua activitat, degudament inscrits, si és el cas, en el registre públic que corresponga, segons el tipus de persona jurídica de què es tracte.  
La capacitat d'actuar dels empresaris no espanyols que siguen nacionals d'estats membres de la Unió Europea o estats signataris de l'Acord sobre l'Espai Economicoeuropeu, s'acreditarà per la seua inscripció en el registre procedent d'acord amb la legislació de l'estat on estan establits, o per mitjà de la presentació d'una declaració jurada o un certificat, en els termes que s'establisquen reglamentàriament, d'acord amb les disposicions comunitàries aplicables.  
  
Els altres empresaris estrangers hauran d'acreditar la seua capacitat d'actuar amb un informe de la missió diplomàtica permanent d'Espanya en l'estat corresponent o de l'oficina consular en l'àmbit territorial de la qual radique el domicili de l'empresa.  
Si el licitador és una persona física, aquell que acredite la seua personalitat haurà de presentar: document nacional d'identitat, o el que legalment o reglamentàriament el substituïsca, per als espanyols; passaport, autorització de residència i permís de treball, per als estrangers d'estats no pertanyents a la Unió Europea; document que acredite la seua personalitat, segons la legislació del país respectiu, per als estrangers pertanyents a algun dels països integrants de la Unió Europea.  
  
Els empresaris individuals i les persones jurídiques i societats espanyoles hauran de presentar, en tot cas, una fotocòpia degudament legalitzada de la targeta d'identificació fiscal.  
Si el firmant de la proposició actua en nom i representació del licitador, aquell que acredite la seua personalitat haurà de presentar: document nacional d'identitat, o el que reglamentàriament el substituïsca, per als espanyols; passaport, autorització de residència i permís de treball, per als estrangers d'estats no pertanyents a la Unió Europea; aquell que acredite la seua personalitat, d'acord amb la legislació del respectiu país, per als estrangers nacionals d'estats membres de la Unió Europea. I, a més, poder suficient en dret a favor seu degudament inscrit en el Registre Mercantil, si actua en representació de persones jurídiques, per imperatiu de la legislació mercantil, que l'habilite per a concórrer, en nom del representat, a la subscripció de contractes amb l'Administració General de l'Estat.  
Si es tracta d'un poder especial per a un acte, no caldrà el requisit de la inscripció prèvia en el Registre Mercantil.  
2) Documentació acreditativa de la solvència econòmica i financera  
  
De conformitat amb l'article 75.1.c del TRLCSP:  
Declaració sobre el volum global de negocis i, si és el cas, sobre el volum de negocis en l'àmbit d'activitats corresponent a l'objecte del contracte, referit als tres últims exercicis disponibles segons la data de creació o d'inici de les activitats de l'empresari, en la mesura que es dispose de les referències del dit volum de negocis.  
  
Formes de justificació:  
S'exigirà per als lots 1 i 2 haver aconseguit una xifra no inferior a 1.000.000 d'euros anuals en el curs dels tres últims exercicis, i per al lot 3, una xifra no inferior a 50.000 euros anuals en els dos últims exercicis.  
  
Si per raons justificades un empresari no pot facilitar les referències sol·licitades, podrà acreditar la seua solvència econòmica a través de declaracions apropiades d'entitats financeres que facen referència a la capacitat econòmica del licitador.  
3) Documentació acreditativa de la solvència tècnica:  
De conformitat amb l'article 77.1.f del TRLCSP:  
Certificats expedits pels instituts o servicis oficials encarregats del control de qualitat, de competència reconeguda, que acrediten la conformitat de productes perfectament detallada per mitjà de referències a determinades especificacions o normes.  
Formes de justificació:  
Autorització i registre de l'Agència Espanyola de Medicaments i Productes Sanitaris referent als medicaments sobre els quals es fa la licitació segons la Llei 29/2006, de 26 de juliol, d'Ús Racional dels Medicaments i Productes Sanitaris, i el Reial Decret 1345/2007, d'11 d'octubre, pel qual es regula el procediment d'autorització, registre i condicions de dispensació dels medicaments d'ús humà fabricats industrialment.  
4) Document acreditatiu de no estar sotmés a cap de les prohibicions per a contractar establides en l'article 60 del TRLCSP (annex I).  
  
Esta declaració inclourà la manifestació d'estar al corrent del compliment de les obligacions tributàries i amb la Seguretat Social imposades per les disposicions vigents, sense perjuí que la justificació acreditativa d'este requisit l'hagen de presentar, abans de l'adjudicació, els contractistes a favor dels quals s'hi efectuarà.  
També podrà acreditar-se per qualsevol altre mitjà dels indicats en l'article 73 del TRLCSP.  
5) Quan es tracte d'unions d'empresaris que es constituïsquen temporalment a este efecte, cada un d'ells haurà d'aportar la documentació exigida en els apartats anteriors, i, a més, el document pel qual s'acorde formalitzar, si és el cas, per mitjà d'escriptura pública, la unió d'empresaris, on s'indique la participació de cada un d'ells i la persona o persones que tindran la representació de la unió d'empresaris davant de l'Administració, amb poders suficients per a exercitar els drets i complir les obligacions de l'acord marc i els contractes que se'n deriven fins a l'extinció, sense perjuí de la possible existència de poders mancomunats que puguen atorgar les empreses per a cobraments i pagaments de quantia significativa. La duració de la unió d'empresaris coincidirà en el temps amb la de l'acord marc i els contractes derivats fins a la total extinció. Així mateix, en el cas d'unions d'empresaris, cada un d'ells haurà d'acreditar la seua solvència, i s'acumularan, als efectes de determinació de la indicada unió temporal, les característiques que acredite cada un dels integrants de la unió.  
  
6) Per a les empreses estrangeres, atés que el contracte s'executa a Espanya, la declaració de sotmetre's a la jurisdicció dels jutjats i tribunals espanyols de qualsevol orde, per a totes les incidències que de manera directa o indirecta pogueren sorgir de l'acord marc i dels contractes derivats, amb renúncia, si és el cas, al fur jurisdiccional estranger que poguera correspondre al licitador.  
7) Aquells documents que acrediten, si és el cas, la pertinença a la plantilla de les empreses de personal amb discapacitat o en situació d'exclusió social, segons el que preveu la disposició addicional quarta del TRLCSP.  
La presentació d'estos documents no és obligatòria per al licitador, sinó únicament en aquells supòsits en els quals, efectivament, es dispose de treballadors amb discapacitat o en situació d'exclusió social en la plantilla de l'empresa.  
8) Annex VII completat amb el lot o lots a què es licita.  
0.7.6.6 Contingut del sobre número 2: proposició econòmica (annex II o annex III).  
1) L'oferta econòmica s'ajustarà a les regles següents:  
La proposició, degudament firmada, serà formulada en número i lletra, d'acord amb el model que com a annex II o annex III s'adjunta a este plec. El preu de l'oferta comprendrà qualsevol classe de gastos derivats de l'acord marc i la seua presentació presumix l'acceptació incondicionada per l'empresari dels plecs i la declaració responsable que reunix totes i cada una de les condicions exigides per a fer contractes amb l'Administració.  
El licitador haurà de presentar un model d'annex II o annex III, depenent de si es tracta d'empresaris espanyols o no, per cada lot a què vullga licitar.  
El licitador, en el moment de formular la seua proposta econòmica, haurà de consignar, com a partida independent, l'import de l'Impost sobre el Valor Afegit o, si és el cas, l'impost indirecte corresponent.  
2) Tots els documents acreditatius dels requisits tècnics exigits en l'apartat 2 del plec de prescripcions tècniques.  
  
2.8. TERMINI DE PRESENTACIÓ DE LES PROPOSICIONS  
2.8.1. Els dos sobres que contenen la documentació assenyalada anteriorment hauran de presentar-se en el Registre General del Ministeri de Sanitat, Servicis Socials i Igualtat (Paseo del Prado, 18-20 € 28585 Madrid), dirigits a l'òrgan de contractació, en l'horari de registre oficial que pot consultar-se en http://www.mspsi.es/servCiudadanos/oficinaRegistro/home.htm i, en tot cas, abans de les 14.00 hores del dia que a este efecte s'assenyale en l'anunci de licitació del concurs publicat en el BOE i en el Diario Oficial de la Unión Europea.  
2.8.2 Sense perjuí d'això anterior, també podran ser enviats per correu certificat en el termini assenyalat en el paràgraf anterior i, en este cas, el licitador haurà de justificar la data d'imposició de l'enviament en l'oficina de correus en els termes disposats reglamentàriament, i anunciar a l'òrgan de contractació la remissió de l'oferta per mitjà de correu electrònic, tèlex o telegrama en el mateix dia; sense la concurrència d'ambdós requisits no serà admesa la proposició, si és rebuda per l'òrgan de contractació després de la data de l'acabament del termini assenyalat en l'anunci. En tot cas, transcorreguts deu dies naturals següents a la indicada data sense que s'hi haja rebut la proposició, esta no serà admesa en cap cas.  
Seran mitjans de remissió de l'anunci anterior:  
a) Correu electrònic dirigit a pwauuwkw@jrakm.zi. Només tindrà validesa, si hi ha constància de la recepció (data i hora), del contingut íntegre de la comunicació i si s'identifiquen fidedignament el remitent i el destinatari. En este supòsit, es procedirà a l'obtenció de còpia impresa i al seu registre, que s'incorporarà a l'expedient.  
b) Telegrama, dirigit a la Subdirecció General de Programació i Gestió Economicofinancera del Ministeri de Sanitat, Servicis Socials i Igualtat.  
c) Telefax dirigit al número d'abonat 243 037 583 de la Subdirecció General de Programació i Gestió Economicofinancera del Ministeri de Sanitat, Servicis Socials i Igualtat.  
  
2.9. EXAMEN DE LA DOCUMENTACIÓ DE LES PROPOSICIONS I ADJUDICACIÓ  
2.9.1 L'òrgan de contractació estarà assistit per la mesa de contractació que serà l'òrgan competent, d'acord amb el que establix l'article 320 del TRLCSP, per a la valoració de les ofertes en els termes que a continuació s'assenyalen.  
La Mesa tindrà la composició següent:  
- President: el subdirector general de Programació i Gestió Economicofinancera del MSSSI.  
- Vocal 1: un funcionari en representació de la Direcció General de Salut Pública, Qualitat i Innovació amb rang mínim de subdirector/a.  
  
- Vocal 2: un funcionari en representació de la Direcció General de Cartera Bàsica de Servicis del Sistema Nacional de Salut i Farmàcia amb rang mínim de subdirector/a.  
- Un advocat/ada de l'Estat de l'Advocacia de l'Estat en el departament.  
- Un interventor/a de la Intervenció Delegada en el departament.  
- Actuarà formant part de la Mesa, com a secretari/ària, amb veu però sense vot, un funcionari de la Subdirecció General de Programació i Gestió Economicofinancera amb rang mínim de cap de servici.  
En cas de vacant, absència o malaltia i, en general, quan concórrega alguna causa justificada, s'establix el següent règim de suplències dels membres de la Mesa:  
a) El president serà substituït pel subdirector general adjunt de Programació i Gestió Economicofinancera del MSSSI.  
b) Els vocals seran substituïts pels seus suplents designats per la direcció general corresponent.  
c) El secretari serà substituït per qui designe el president.  
A les reunions de la Mesa, podran incorporar-se, amb veu però sense vot, tots els assessors especialitzats que es consideren necessaris, quan així ho requerisca la naturalesa dels assumptes a tractar.  
2.9.2. La mesa de contractació es reunirà, en sessió privada prèvia a l'obertura de les ofertes econòmiques, per a l'estudi de la documentació administrativa presentada pels licitadors, i procedirà a la qualificació dels documents presentats dins del termini i en la forma corresponent. A estos efectes, la Presidència ordenarà l'obertura dels sobres número 1 que contenen la documentació personal i la documentació acreditativa de la solvència econòmica, financera i tècnica o professional, i el secretari de la Mesa haurà de certificar la relació de documents presentats. Si la Mesa observara defectes o omissions en la documentació presentada o necessitara aclariments, ho comunicarà al licitador, perquè en un termini no superior a tres dies hàbils esmene l'error o presente els aclariments pertinents. Del que s'ha fet en la reunió, es deixarà constància en la corresponent acta.  
2.9.3. La mesa de contractació, una vegada qualificada la documentació administrativa a què es referix l'article 146 del TRLCSP i esmenats, si és el cas, els defectes o les omissions de la documentació presentada, procedirà a determinar les empreses admeses a la licitació, les rebutjades i la causa de rebuig.  
2.9.4. L'acte d'obertura dels sobres número 2 que continguen la proposició econòmica dels respectius lots i la resta de documentació s'efectuarà públicament davant de la mesa de contractació constituïda a este efecte en el lloc, el dia i l'hora que s'assenyale en l'anunci d'este procediment de contractació en el Boletín Oficial del Estado.  
Complides les formalitats que s'assenyalen en l'article 83 del RGLCAP, es procedirà a l'obertura dels sobres número 2, a fi de llegir les proposicions econòmiques.  
Si, de conformitat amb l'article 84 del RGLCAP, alguna proposició no guardara concordança amb la documentació examinada i admesa; variara substancialment el model establit; comportara error manifest en l'import, o hi haguera reconeixement per part del licitador que patix d'error o inconsistència que la facen inviable, serà rebutjada per la Mesa en resolució motivada.  
Al contrari, no serà causa suficient per al rebuig de la proposició, el canvi o l'omissió d'algunes paraules del model, sempre que ni una cosa ni l'altra altere el seu sentit.  
2.9.5. La mesa de contractació, vistes les proposicions presentades pels licitadors, l'acta i els informes tècnics oportuns, seleccionarà com a màxim les quatre propostes econòmicament més avantatjoses i procedirà a elevar la seua proposta a l'òrgan de contractació, que dictarà una resolució motivada d'adjudicació.  
En cas d'empat entre dos o més licitadors, des del punt de vista dels criteris que servixen de base per a l'adjudicació, es preferirà la proposició presentada per aquella empresa que, en el moment d'acreditar la solvència tècnica, tinga en la seua plantilla un nombre de treballadors amb discapacitat superior al 2 per 100 i conste com a empresa excel·lent d'acord amb la convocatòria vigent de PROFARMA (Foment de la Competitivitat en la Indústria Farmacèutica), sempre que la dita proposició iguale en els seus termes les més avantatjoses des del punt de vista dels criteris que servisquen de base per a l'adjudicació. Si són unes quantes les empreses que acrediten esta circumstància, es preferirà la proposició presentada pel licitador que dispose del major percentatge de treballadors fixos amb discapacitat en la seua plantilla.  
En els casos en què no siga possible aplicar estos criteris o quan tot i aplicar-los persistisca l'empat, es preferirà la proposició presentada per aquella empresa que acredite haver obtingut el distintiu empresarial en matèria d'igualtat regulat en el capítol IV del títol IV de la Llei Orgànica 3/2007, de 22 de març, per a la disposició addicional quarta del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
  
2.9.6. Quan una oferta siga considerada desproporcionada o anormal, i una vegada s'haja procedit d'acord amb l'article 152 del TRLCSP, s'acordarà l'adjudicació de l'acord marc a favor de les proposicions econòmicament més avantatjoses per a cada un dels lots, d'acord amb l'orde en què hagen sigut classificades, que es considere que pot ser complida a satisfacció de l'Administració i que no siga considerada anormal o desproporcionada.  
2.9.7. La proposta d'adjudicació no crearà cap dret a favor dels empresaris proposats davant l'Administració. No obstant això, quan l'òrgan de contractació no adjudique l'acord marc de conformitat amb la proposta formulada, haurà de motivar la seua decisió.  
  
2.9.8. L'òrgan de contractació requerirà als licitadors que hagen presentat l'oferta econòmicament més avantatjosa perquè, dins del termini de 10 dies hàbils a comptar de l'endemà de rebre el requeriment, presenten la documentació justificativa d'estar al corrent en el compliment de les seues obligacions tributàries i amb la Seguretat Social i els justificants corresponents al pagament dels anuncis de licitació.  
  
Si no s'ompli adequadament el requeriment en el termini assenyalat, s'entendrà que el licitador ha retirat la seua oferta, i es procedirà en eixe cas a demanar la mateixa documentació al licitador següent per l'orde en què hagen quedat classificades les ofertes.  
2.9.9. L'òrgan de contractació haurà d'adjudicar l'acord marc dins dels cinc dies hàbils següents a la recepció de la documentació.  
  
2.9.10. L'òrgan de contractació no podrà declarar deserta una licitació quan hi haja alguna oferta o proposició que siga admissible d'acord amb els criteris que figuren en el plec de clàusules administratives particulars i, si és el cas, en el de prescripcions tècniques.  
2.9.11. L'adjudicació haurà de ser motivada, es notificarà als candidats o licitadors i, simultàniament, es publicarà en el perfil del contractant. La notificació haurà de contindre, en tot cas, la informació necessària que permeta al licitador exclòs o candidat descartat interposar, de conformitat amb l'article 40 del TRLCSP, un recurs prou fonamentat contra la decisió d'adjudicació.  
El termini màxim de 15 dies perquè es dicte l'adjudicació s'ampliarà en 15 dies hàbils quan siga necessari seguir els tràmits a què es referix l'article 152.3 TRLCSP per haver-se identificat una proposició que puga ser considerada desproporcionada o anormal.  
Si no es produïx l'adjudicació dins dels terminis assenyalats, els licitadors tindran dret a retirar la seua proposició.  
2.9.12. La notificació es farà per qualsevol dels mitjans que permeten deixar constància de la recepció pel destinatari. En particular, podrà efectuar-se per fax i per correu electrònic a l'adreça que els licitadors o candidats hagueren designat en el moment de presentar les seues proposicions, en els termes establits en l'article 28 de la Llei 11/2007, de 22 de juny, d'Accés Electrònic dels Ciutadans als Servicis Públics. El termini per a considerar rebutjada la notificació, amb els efectes previstos en l'article 59.4 de la Llei 30/1992, de 26 de novembre, serà de cinc dies.  
2.9.13. La renúncia a la subscripció de l'acord marc o el desistiment només els podrà acordar l'òrgan de contractació abans de l'adjudicació i d'acord amb el que disposa l'article 155 del TRLCSP.  
  
2.10. FORMALITZACIÓ DE L'ACORD MARC  
2.10.1. L'acord marc es formalitzarà en document administratiu amb cada un dels empresaris seleccionats que s'ajuste amb exactitud a les condicions de la licitació, i el dit document constituirà títol suficient per a accedir a qualsevol registre públic. No obstant això, es formalitzarà en escriptura pública l'acord marc quan ho sol·licite el contractista, i aniran a càrrec seu els gastos derivats de l'atorgament.  
  
2.10.2. Atés que es tracta d'un acord marc susceptible de recurs especial en matèria de contractació de conformitat amb l'article 40.1 del TRLCSP, la formalització no podrà efectuar-se abans que transcórreguen 15 dies hàbils des que es remeta la notificació de l'adjudicació als licitadors i candidats.  
L'acord marc es formalitzarà en un termini no superior a cinc dies hàbils a comptar de l'endemà de la recepció del requeriment, una vegada transcorregut el termini previst en el paràgraf anterior sense que s'hi haguera interposat un recurs que comporte la suspensió de la formalització de l'acord marc. De la mateixa manera procedirà quan l'òrgan competent per a la resolució del recurs haguera alçat la suspensió.  
  
2.10.3. A l'acord marc que es formalitze s'unirà com a annex un exemplar d'este plec i un altre del de prescripcions tècniques, i es consideraran a tots els efectes part integrant de l'acord marc.  
2.10.4 La formalització es publicarà en el perfil de contractant de l'òrgan de contractació, s'enviarà al Diario Oficial de la Unión Europea i es publicarà en el Boletín Oficial del Estado.  
2.10.5. Després de la formalització de l'acord marc amb les empreses adjudicatàries, la Secretaria General de Sanitat i Consum comunicarà este punt a la resta d'òrgans adherits, per mitjà de l'enviament d'una còpia compulsada d'estos, perquè formalitzen les adquisicions segons el que disposa el paràgraf segon de l'article 198.4 del text refós de la Llei de Contractes del Sector Públic.  
  
  
III. EXECUCIÓ I COMPLIMENT DE L'ACORD MARC  
  
3.1. EXECUCIÓ  
3.1.1. L'acord marc i els contractes derivats s'executaran amb subjecció al que establixen en les seues clàusules este plec i el plec de prescripcions tècniques, i d'acord amb la documentació tècnica aportada per les empreses en les seues ofertes.   
3.1.2. L'execució es farà a risc i ventura del contractista.  
3.1.3. L'execució d'este acord a través dels contractes derivats que se subscriuen amb l'empresa adjudicatària es desenrotllarà, sense perjuí de les obligacions que corresponen al contractista, sota la direcció, inspecció i control de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes que podran dictar les instruccions oportunes per al compliment fidel del que convé.  
3.1.4. El contractista serà responsable de la qualitat tècnica dels subministraments realitzats, així com de les conseqüències que es deduïsquen per a l'administració contractant o per a tercers de les omissions, errors, mètodes inadequats o conclusions incorrectes en l'execució dels contractes derivats d'este acord marc.  
3.1.5. L'acord marc s'entendrà complit pel contractista quan, transcorregut el termini de vigència, este haja realitzat, d'acord amb els termes de l'acord i a satisfacció de l'Administració, la totalitat de la prestació contractada.  
A este efecte, el contractista haurà d'entregar els subministraments dins del termini i en el lloc que s'estipule en els contractes derivats, i els representants de l'Administració hauran d'efectuar, quan corresponga, un examen dels béns subministrats.  
L'Administració es reserva el dret a fer les comprovacions de qualitat de l'objecte de l'acord marc. Seran rebutjats els béns que no complisquen les característiques especificades en este plec, en el plec de prescripcions tècniques, o que no s'ajusten a les mostres entregades o a les especificacions oferides.  
  
3.2. MODIFICACIÓ DE L'ACORD MARC  
Este acord marc no estarà subjecte a modificacions en els termes del TRLCSP.  
  
3.3. OBLIGACIONS DEL CONTRACTISTA  
A més de les obligacions generals derivades del règim jurídic d'este acord marc i la resta establides en este plec, caldrà ajustar-se a les obligacions següents:  
3.3.1. Els empresaris seleccionats es comprometen a assumir, com a mínim, el subministrament del 20 per 100 del nombre total de vacunes que configuren el lot 1 o el lot 2 o el lot 3.  
3.3.2. Els òrgans de contractació, en ocasió dels contractes derivats, adquiriran les vacunes segons les seues necessitats. En este sentit, els adjudicataris estaran obligats a garantir el subministrament de vacunes que els sol·liciten les administracions amb què subscriuen els corresponents contractes derivats.  
3.3.3. L'execució dels contractes derivats es farà a risc i ventura del contractista. Anirà a càrrec del contractista indemnitzar tots els danys i perjuís que es causen a tercers com a conseqüència de les operacions que requerisca l'execució del contracte, llevat que els dits danys i perjuís hagen sigut ocasionats com a conseqüència immediata i directa d'una orde de l'administració contractant dels contractes esmentats, de conformitat amb el que disposen els articles 214 i 215 del TRLCSP.  
  
3.3.4. Els empresaris seleccionats es comprometen a dedicar o adscriure a l'execució dels contractes derivats els mitjans personals o materials suficients per a això. Estos compromisos s'integraran en el contracte derivat, i se'ls podrà atribuir el caràcter d'obligacions essencials als efectes previstos en l'article 223.g, o establir penalitats de conformitat amb l'article 212.1 del TRLCSP per al cas que siguen incomplits pels adjudicataris.  
3.3.5. El contractista s'obliga, sota la seua exclusiva responsabilitat, al compliment de les disposicions vigents en matèria tributària, relacions laborals, Seguretat Social, seguretat i higiene en el treball, normes de gestió mediambiental i social, així com qualssevol altres de caràcter general que es puguen promulgar durant l'execució de l'acord marc. L'incompliment d'estes obligacions per part del contractista no implicarà cap responsabilitat per al Ministeri de Sanitat, Servicis Socials i Igualtat.  
3.3.6. Aniran a càrrec de l'adjudicatari:  
a) Tots els gastos derivats de la publicació de la licitació, ja siga en butlletins i diaris oficials o en qualsevol mitjà de comunicació, així com els de constitució de garanties, quan es determinen, i els de la formalització dels contractes derivats en el cas d'elevació a escriptura pública d'estos.  
b) Tots els gastos que es produïsquen com a conseqüència de llicències, autoritzacions i permisos amb vista a executar els contractes derivats i a entregar correctament els béns objecte del subministrament.  
c) Qualssevol altres gastos que haja de realitzar per al compliment dels contractes derivats, com són els generals, financers, assegurances, transports i desplaçaments, materials, instal·lacions, honoraris del personal a càrrec seu, de comprovació i assaig i, especialment, els de caràcter fiscal, taxes i gravàmens, segons les disposicions vigents. Així com els de constitució de garanties, quan es determinen.  
3.3.7. Els contractistes hauran de comunicar al Ministeri de Sanitat, Servicis Socials i Igualtat i als òrgans de contractació dels contractes derivats d'este acord marc el seu domicili, o si és el cas, el del seu representant o delegat, als efectes de rebre-hi els avisos i les notificacions que requerisca l'execució de l'acord marc, i hauran de comunicar igualment qualsevol canvi futur que, si és el cas, necessite l'acceptació prèvia de l'administració contractant.  
3.3.8. Qualsevol dificultat o contingència que puga sorgir en els contractes derivats com a conseqüència de l'entrega i la recepció de les vacunes seran responsabilitat de l'òrgan de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes.  
  
  
IV. CONTRACTES DERIVATS  
  
4.1. ÒRGAN DE CONTRACTACIÓ COMPETENT  
L'òrgan de contractació serà el que resulte competent en l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes participants en l'acord marc.  
  
4.2. PROCEDIMENT DE CONTRACTACIÓ  
4.2.1. L'adjudicació dels contractes derivats l'efectuaran els òrgans competents de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes convocant les parts a una nova licitació, d'acord amb el procediment descrit en l'article 198.4 del text refós de la Llei de Contractes del Sector Públic, d'acord amb les prescripcions següents:  
  
a) Per cada contracte que haja d'adjudicar-se, es consultarà per escrit totes les empreses seleccionades en cada lot corresponent; no obstant això, quan els contractes no estiguen subjectes, per raó de la seua quantia, a procediment harmonitzat, es podrà, sempre que es justifique degudament en l'expedient, no estendre la consulta a totes les empreses per lot que siguen part de l'acord marc. En tot cas, com a mínim caldrà sol·licitar oferta a tres d'estes, sempre que siga possible.  
  
b) Per a fer complir l'apartat anterior, s'elaborarà un senzill protocol en què s'arreplegaran, a més del pressupost màxim del contracte, els terminis i el lloc d'entrega i totes aquelles condicions que es consideren necessàries, i es complirà, en tot cas, allò que s'ha estipulat en els plecs de prescripcions tècniques i de clàusules administratives particulars que regixen l'acord marc.  
c) Els criteris d'adjudicació hauran de concretar-se triant un o més dels criteris previstos en l'annex VI, si bé el preu, en tot cas, haurà de ser criteri d'adjudicació. La ponderació que s'assigne a cada criteri d'adjudicació haurà d'estar dins dels barems que figuren en l'annex esmentat i la suma de la ponderació total de tots els criteris triats haurà de ser 100 punts.  
En el cas que un òrgan de contractació trie exclusivament el preu com a criteri d'adjudicació, este es valorarà amb 100 punts.  
d) Es faran les consultes sol·licitant a les empreses que, en un termini màxim de 10 dies naturals, presenten ofertes per a cada contracte que haja d'adjudicar-se, llevat que els òrgans de contractació acorden reduir el dit termini.  
e) Les ofertes es presentaran per escrit i el seu contingut serà confidencial fins al moment fixat per a la seua obertura.  
f) Els òrgans de contractació adjudicaran cada contracte al licitador que haja presentat l'oferta econòmicament més avantatjosa, segons els criteris d'adjudicació i puntuació que s'hagen fixat entre els que figuren en l'annex VI.  
g) Els contractes derivats es formalitzaran en document administratiu en què s'arreplegaran expressament els termes fixats en l'oferta adjudicatària.  
h) Els preus d'adjudicació de l'acord marc tindran caràcter de màxims i podran ser millorats a la baixa segons la consulta per escrit que es faça al contractista.  
  
4.3. LLOC I TERMINI D'ENTREGA I RECEPCIÓ  
4.3.1. L'entrega de les vacunes es farà per mitjà del subministrament, una vegada formalitzats els respectius contractes derivats, als punts de distribució i vacunació a càrrec de les empreses adjudicatàries, d'acord amb el que s'establisca en els contractes esmentats. A efectes informatius, en l'annex V es reflectixen el nombre estimat de punts de distribució per participant en l'acord marc.  
4.3.2. L'empresa adjudicatària es compromet a subministrar el nombre de dosis que l'Administració li sol·licite segons les necessitats existents.  
En els contractes derivats s'especificaran la freqüència i els terminis de les entregues i l'horari apropiat per a l'Administració contractant; tot això, sense perjuí que les administracions contractants finalment determinen alguna excepció per força major.  
En tot cas, l'empresa serà responsable de qualsevol contingència derivada del transport de les vacunes.  
4.3.3. En els albarans d'entrega es farà constar la data, l'hora de recepció i la firma del responsable d'esta. Així mateix, l'empresa adjudicatària estarà obligada a especificar el nombre de dosis que subministren, el lot i la data de caducitat.  
4.3.4. Quan el contractista, per causes imputables a ell, haguera incorregut en demora respecte del compliment dels terminis d'entrega, l'Administració contractant podrà optar indistintament per la resolució del contracte o per la imposició de penalitats, d'acord amb el que disposa l'article 212 del TRLCSP.  
4.3.5. La recepció dels béns, als efectes de la comprovació material de la inversió, es farà en la forma legalment establida.  
4.3.6. Si els béns no estigueren en estat de ser rebuts, es farà constar així en l'acta de recepció o conformitat i es donaran les instruccions precises al contractista perquè esmene els defectes observats o procedisca a realitzar un nou subministrament de conformitat amb el que pacta.  
4.3.7. Si els subministraments efectuats no s'adeqüen a l'objecte contractat com a conseqüència de vicis o defectes imputables al contractista, l'Administració podrà rebutjar-la, i quedarà exempta de l'obligació de pagar o tindrà dret, si és el cas, a la recuperació del preu satisfet.  
  
4.3.8. L'adjudicatari podrà proposar a l'òrgan de contractació la substitució dels béns adjudicats per altres de semblants característiques o que incorporen avanços o innovacions tecnològiques que milloren les prestacions o característiques dels adjudicats.   
En el cas de substitució de productes, el contractista no tindrà dret a compensació de cap classe, sinó únicament a l'abonament del preu estipulat.  
  
4.4. PAGAMENT DEL PREU I PREUS A APLICAR  
4.4.1. L'abonament de l'import dels subministraments l'efectuaran els òrgans de contractació dels contractes derivats, en el moment de la presentació de les factures corresponents, després de la conformitat prèvia pels responsables de cada òrgan de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes, per mitjà de transferència bancària al compte de l'adjudicatari, i a càrrec de l'aplicació pressupostària que per a l'exercici corrent corresponga.  
Els pagaments es faran una vegada realitzat el subministrament, i s'aplicaran els preus d'adjudicació de cada contracte específic.  
Els òrgans contractants tindran l'obligació d'abonar el preu en el termini previst en l'article 216.4 del TRLCSP, d'acord amb el que establix la disposició transitòria sexta de la llei esmentada. El termini començarà a comptar a partir de la data d'expedició.  
4.4.2. El preu que s'abonarà a l'adjudicatari serà per dosis subministrades.  
4.4.3. No serà procedent la revisió de preus en els contractes derivats.  
4.4.4. En relació amb això anterior, haurà de tindre's en compte que, una vegada establit el preu d'adjudicació del subministrament en els contractes derivats, en la facturació s'haurà d'aplicar l'IVA. A este preu no se li aplicarà un altre descompte, de conformitat amb el que preveu la disposició final octava de la Llei 10/2013, de 24 de juliol, per la qual s'incorporen a l'ordenament jurídic espanyol les directives 2010/84/UE, del Parlament Europeu i del Consell, de 15 de desembre de 2010, sobre farmacovigilància, i 2011/62/UE, del Parlament Europeu i del Consell, de 8 de juny de 2011, sobre prevenció de l'entrada de medicaments falsificats en la cadena de subministrament legal, i es modifica la Llei 29/2006, de 26 de juliol, de Garanties i Ús Racional dels Medicaments i Productes Sanitaris.  
  
4.5. CESSIÓ I SUBCONTRACTACIÓ DELS CONTRACTES DERIVATS  
4.5.1. Els contractes derivats podran cedir-se a tercers amb els requisits i les limitacions previstos en l'article 226 del TRLCSP, així com d'acord amb el que establixen les normes reglamentàries que siguen aplicables.  
4.5.2. Els adjudicataris de l'acord marc, en relació amb els contractes derivats, podran concertar-ne amb tercers la realització parcial, sempre que es complisquen els requisits establits en l'article 227 del TRLCSP, i quedarà obligat al compliment dels requisits i les obligacions establits en l'article 228 del mateix text legal.  
En tot cas, el contractista assumirà la total responsabilitat de l'execució del contracte davant de l'administració contractant.  
El contractista haurà de comunicar als òrgans de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes mencionades en el punt 1.2.1 d'este plec la seua intenció de subcontractar, indicant-hi les parts del contracte a què afectarà i la identitat del subcontractista, així com justificar l'aptitud d'este per referència als elements tècnics i humans de què disposa i a la seua experiència.  
  
Així mateix, junt amb l'escrit per mitjà del qual es faça conéixer el subcontracte a subscriure, el contractista haurà d'acreditar que el subcontractista no està inhabilitat per a contractar d'acord amb l'ordenament jurídic o comprés en algun dels supòsits de l'article 60 del TRLCSP. La dita acreditació podrà fer-se efectiva per mitjà de declaració responsable del subcontractista.  
  
  
V. EXTINCIÓ DE L'ACORD MARC I CONTRACTES DERIVATS  
  
5.1. L'acord marc i els contractes derivats s'extingiran pel seu compliment o per resolució.  
5.2. Seran causes de resolució les consignades en els articles 223 i 299 del TRLCSP, d'acord amb els termes d'aplicació de l'article 224. La resolució del contracte portarà amb si els efectes previstos en els articles 225 i 300 del text legal esmentat.  
5.3. Així mateix, podran motivar la resolució, segons el criteri de l'òrgan de contractació, llevat que s'opte per la imposició de les penalitats assenyalades en l'article 212.1 del TRLCSP, les causes següents:  
1) L'abandó per part del contractista del subministrament objecte del contracte. S'entendrà produït l'abandó quan el subministrament haja deixat de desenrotllar-se, no es desenrotlle amb la regularitat adequada o amb els mitjans humans o materials necessaris per a la normal execució del contracte en termini. No obstant això, quan tinga lloc supòsit, l'administració interessada, abans de declarar-ne la resolució, requerirà al contractista perquè regularitze la situació en el termini de cinc dies a comptar del requeriment, llevat que la seua execució exigisca un termini menor.  
2) La incursió del contractista, durant la vigència del contracte en alguna de les prohibicions de contractar prevista en l'article 60 del TRLCSP.  
3) L'alçament al contractista, durant la vigència del contracte, d'acta d'infracció per part de la Inspecció de Treball i Seguretat Social o de la Inspecció de Tributs, en l'àmbit de les seues competències respectives, sempre que se n'haguera derivat sanció ferma.  
  
4) Les reiterades deficiències en l'execució del contracte, excepte en cas de força major.  
5) En general, l'incompliment pel contractista de qualsevol de les obligacions essencials contingudes en els documents contractuals o, en cas que no siga essencial, el fet de no col·locar-se en situació de compliment i no esmenar els defectes del dit incompliment no essencial dins del termini prudencial que a este efecte s'assenyale.  
6) L'obstrucció a les facultats de direcció i inspecció de l'administració interessada.  
7) L'incompliment de l'obligació del contractista de respectar el caràcter confidencial respecte a les dades o antecedents que, tot i no ser públics o notoris, estiguen relacionats amb l'objecte del contracte i dels quals tinga coneixement en ocasió d'este.  
5.4. En tot cas, quan el contracte es resolga per incompliment culpable del contractista li serà, si és el cas, confiscada la garantia i, a més, haurà d'indemnitzar l'administració contractant pels danys i perjuís ocasionats en allò que excedisca de l'import de la garantia confiscada.  
  
5.5. Quan la resolució es produïsca per mutu acord de les parts, caldrà ajustar-se a allò vàlidament estipulat per estes. Esta causa de resolució només podrà tindre lloc quan no en concórrega una altra d'imputable al contractista i hi haja raons d'interés públic que facen innecessària o inconvenient la permanència del contracte.  
5.6. Si l'administració contractant acordara la suspensió del contracte o aquella tinguera lloc per aplicació del que disposa l'article 216 del TRLCSP, s'alçarà una acta en què es consignaran les circumstàncies que l'han motivada i la situació de fet en l'execució d'aquell. Acordada la suspensió, l'administració interessada abonarà al contractista els danys i perjuís efectivament patits per este.  
  
  
VI. PRERROGATIVES DE L'ADMINISTRACIÓ  
  
6.1. Dins dels límits i amb subjecció als requisits i efectes assenyalats en el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, l'òrgan de contractació té la prerrogativa d'interpretar l'acord marc, els contractes administratius, resoldre els dubtes que oferisca el seu compliment, modificar-los per raons d'interés públic, acordar-ne la resolució i determinar-ne els efectes.  
6.2. L'òrgan de contractació de l'Administració General de l'Estat, l'Institut Nacional de Gestió Sanitària (INGESA), les ciutats de Ceuta i Melilla i les comunitats autònomes participants en l'acord marc tenen les mateixes prerrogatives a què es referix el paràgraf anterior en relació amb els contractes específics que se subscriguen.  
  
  
VII. RÈGIM DE RECURSOS I ORDE JURISDICCIONAL COMPETENT  
  
7.1. Les qüestions litigioses que sorgisquen sobre la preparació, competència, adjudicació, interpretació, modificació, resolució i efectes de l'acord marc a què es referix este plec de clàusules administratives particulars, atés que és este contracte de caràcter administratiu, seran resolts per l'òrgan de contractació, de conformitat amb l'article 210 del TRLCSP, els acords del qual, que seran immediatament executius i que s'adoptaran seguint el procediment de l'article 211 de la norma esmentada, posaran fi a la via administrativa. Contra estos es podrà interposar, potestativament, un recurs administratiu de reposició, segons el que disposen l'article 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i contra estos serà procedent un recurs contenciós administratiu, d'acord amb el que disposen el 21 del TRLCSP i la llei reguladora de la dita jurisdicció.  
  
7.2. No obstant això, com que es tracta d'un contracte subjecte a regulació harmonitzada, podran ser objecte del recurs especial en matèria de contractació regulat en els articles 40 i següents del TRLCSP, amb anterioritat a la interposició del recurs contenciós administratiu, les qüestions següents: els acords d'adjudicació, els anuncis de licitació, els plecs i els documents contractuals que establisquen les condicions que hagen de regir la contractació, i els actes de tràmit adoptats en el procediment antecedent, sempre que estos últims decidisquen directament o indirectament sobre l'adjudicació, determinen la impossibilitat de continuar el procediment o produïsquen indefensió o perjuí irreparable a drets o interessos legítims.  
En estos supòsits no seran procedents els recursos administratius ordinaris.  
Així mateix, en este supòsit podran sol·licitar-se les mesures provisionals de conformitat amb l'article 43 del text refós de la Llei de Contractes del Sector Públic.  
7.3. La qüestió de nul·litat contractual es podrà plantejar respecte dels contractes subjectes a regulació harmonitzada a què es referixen els articles 13 a 17, ambdós inclosos, del text refós de la Llei de Contractes del Sector Públic, així com els contractes de servicis compresos en les categories 17 a 27 de l'annex II el valor estimat dels quals siga igual o superior a 200.000 euros, regint-se pels articles 37 a 39 del TRLCSP.  
  
7.4. Tant el recurs especial en matèria de contractació com la qüestió de nul·litat hauran de plantejar-se davant del Tribunal Administratiu Central de Recursos Contractuals, regulat en l'article 41 del text refós de la Llei de Contractes del Sector Públic.  
  
El ministre: Alfonso Alonso Aranegui  
  
  
ANNEX I  
Declaració expressa de l'article 60   
de la Llei de Contractes del Sector Públic  
  
(Incloure en el sobre 1)  
  
PROCEDIMENT NÚM. ????????-  
EMPRESA ????????????..  
El senyor ?????????????, amb DNI ????., en representació de l'empresa?????????, segons ha acreditat amb els documents units al sobre 1,  
  
DECLARA  
Que l'empresa que representa no està, en esta data, sotmesa a cap dels casos d'excepció que establix l'article 60 del text refós de la Llei de Contractes del Sector Públic.  
Igualment, declara que els administradors i representants de l'empresa esmentada no estan sotmesos en els casos d'excepció que, en relació amb estos, establix l'article 60 esmentat.  
Així mateix, declara expressament que l'empresa està al corrent del compliment de les obligacions tributàries i amb la Seguretat Social imposades per les disposicions vigents, i es compromet, si es proposa l'empresa com a adjudicatària d'este contracte, a aportar la justificació acreditativa d'estos requisits durant el termini de 10 dies hàbils a comptar de l'endemà d'aquell en què haguera rebut el requeriment, en els termes que preveu l'apartat 2 de l'article 151 del text refós de la Llei de Contractes del Sector Públic.  
  
I perquè conste i produïsca efectes davant del procediment de referència, firme esta declaració a  
  
Localitat ?, dia - mes - de 2015.  
  
(Firma del declarant i segell de l'empresa)  
  
  
ANNEX II  
Model d'oferta econòmica per a empresaris espanyols  
  
Sr./Sra. - veí/veïna de - província de - amb domicili a - núm. ?, CIF o DNI o document que els substituïsca núm. ?, assabentat/assabentada de les condicions i els requisits per a concórrer al procediment obert, per a la contractació de (especifiqueu-hi el títol del contracte) ?, està en situació d'acudir-hi com a licitador, ja que té plena capacitat d'actuar i no està comprés en cap de les circumstàncies determinades en l'article 60 del text refós de la Llei de Contractes del Sector Públic.  
A este efecte, fa constar que coneix el plec de prescripcions tècniques i el plec de clàusules administratives particulars que regix la convocatòria, que accepta incondicionalment les seues clàusules, que reunix totes i cada una de les condicions exigides per a subscriure contractes amb l'Administració, i que es compromet, en nom - (propi o de l'empresa que representa), a prendre a càrrec seu el mencionat contracte, amb estricta subjecció als requisits i les condicions indicats, pels preus següents:  
  
Núm. de lot Preu net unitari oferit  
(sense IVA) IVA  
(import unitari) Preu net unitari oferit  
(amb IVA)  
1   
2   
3   
  
  
El preu del contracte es formularà en termes de preus unitaris. En tot cas s'indicarà, com a partida independent, l'import de l'Impost sobre el Valor Afegit que haja de suportar l'Administració o impost equivalent.  
  
El preu unitari màxim oferit serà únic per a cada lot sense que, en cap cas, es puguen oferir variants al dit preu d'acord amb el nombre d'unitats oferides.  
(Lloc, data, firma i segell de l'empresa)  
ANNEX III  
Model d'oferta econòmica per a empresaris no espanyols  
  
Sr./Sra.., veí/veïna de - , província de - país - , amb domicili a.. núm. - , DNI o document que els substituïsca núm. - , assabentat de les condicions i els requisits per a concórrer al procediment obert, per a la contractació de (especifiqueu-hi el títol del contracte) - , està en situació d'acudir-hi com a licitador, ja que té plena capacitat d'actuar i no estar comprés en cap de les circumstàncies determinades en l'article 60 del text refós de la Llei de Contractes del Sector Públic.  
  
A este efecte, fa declaració solemne de sotmetre's a la jurisdicció dels jutjats i tribunals espanyols per a totes les incidències que de manera directa pogueren sorgir del contracte. Així mateix, fa constar que coneix el plec de prescripcions tècniques i el plec de clàusules administratives particulars que regix en la convocatòria, que accepta incondicionalment les seues clàusules, que reunix totes i cada una de les condicions exigides per a subscriure contractes amb l'Administració, i es compromet en nom de - (propi o de l'empresa que representa), a prendre a càrrec seu el mencionat contracte, amb estricta subjecció als indicats requisits i condicions, pels preus següents:  
  
Núm. de lot Preu net unitari oferit  
(sense IVA) IVA  
(import unitari) Preu net unitari oferit  
(amb IVA)  
1   
2   
3   
  
  
El preu del contracte es formularà en termes de preus unitaris. En tot cas s'indicarà, com a partida independent, l'import de l'Impost sobre el Valor Afegit que haja de suportar l'Administració o impost equivalent.  
  
El preu unitari màxim oferit serà únic per a cada lot sense que, en cap cas, es puguen oferir variants al dit preu segons el nombre d'unitats oferides.  
(Lloc, data, firma i segell de l'empresa)  
  
  
  
ANNEX IV  
Import anual estimat per lot  
  
Lot Vacuna Nre. dosis  
estimades Preu net unitari sense IVA Import estimat màxim sense IVA en -  
1 Vacunes inactivades produïdes a partir de virus crescuts en ous embrionats de virus fraccionats o d'antígens de superfície (H i N), o anàlogues. 2.865.755 3,5 45.026.387,5  
2 Vacunes inactivades, produïdes a partir de virus crescuts en ous embrionats, de 15 micrograms d'hemaglutinina, amb adjuvant o virosòmiques o d'administració intradèrmica, o anàlogues 1.478.900 4,3 6.359.270,0  
3 Vacunes inactivades produïdes a partir de virus crescut en cultius cel·lulars, de virus fraccionats o d'antígens de superfície (H i N) o anàlogues. 373.600 4   
1.494.400,0  
  
  TOTALS 4.132.736 82.068.233,5  
  
  
  
  
ANNEX V  
Punts estimats de distribució  
  
Administracions Contractants Nre. de punts de distribució  
Aragó 180  
Astúries 192  
Balears 110  
Cantàbria 189  
Castella i Lleó 500  
Castella-la Manxa 243  
Comunitat Valenciana 500  
Extremadura 132  
Galícia 6  
La Rioja 43  
Madrid 800  
Múrcia 85  
Navarra 134  
Ceuta 1  
Melilla 1  
INGESA 1  
IIPP 19  
Ministeri de Defensa 45  
MSSSI 1  
  
  
  
ANNEX VI  
Criteris d'adjudicació dels contractes derivats  
  
Criteris d'adjudicació Punts  
La suma dels punts dels criteris serà 100 en cada lot 100  
1. Preu oferit:  
El preu es valorarà per mitjà de fórmula entre 50 i 80 punts.  
NOTA: en el cas que un òrgan de contractació trie exclusivament el preu com a criteri d'adjudicació, este es valorarà amb 100 punts.   
50-80  
2. Altres criteris objectius:  
Cada òrgan de contractació valorarà per a cada lot de la llista de criteris que figuren a continuació, els que s'adeqüen a les seues necessitats.  
Es valoraran estos criteris entre 20 i 50 punts, llevat que el criteri únic fóra el preu.  
2.1. Presentació que facilite l'emmagatzematge, entenent:  
Volum de la caixa  
Presentació en blíster individual d'envasos multidosi  
Oferta de subministrament flexible quant a envasos monodosi i multidosi  
2.2. Presència de codi de barres en les vacunes o etiquetes autoadhesives  
El preparat presenta etiqueta amb codi de barres amb la identificació de la vacuna, lot i laboratori fabricant, de manera que es facilite la introducció d'eixes dades en els programes informatitzats de vacunes.  
El preparat presenta etiquetes adhesives (en cada dosi) de fàcil separació tipus EAN-UCC-128 o semblant, que identifica el laboratori fabricant, el producte i el lot, de grandària màxima de 4,5 cm d'ample i 1,5 cm d'alt.  
2.3. Característiques de la vacuna, entenent:  
Seguretat d'administració  
Longitud de l'agulla  
Mecanisme de protecció integrat en el dispositiu (seguretat)  
Via d'administració  
Possibilitat d'administració per via intramuscular i subcutània  
Immunogenicitat  
Immunogenicitat després de la seua administració  
Cobertura de ceps circulants  
2.4. Altres millores:  
- Percentatge de dosi de reposició gratuïta després d'incidents en la cadena de fred  
- Dosis addicionals o sense càrrec respecte de les quals són objecte del contracte  
- Seguiment de les entregues setmanals en els centres  
- Col·laboracions amb el programa de vacunacions:  
Formació: nombre d'activitats i hores de formació  
Nombre de sistemes de registre per a control de cadena de fred  
Nombre de caixes isotèrmiques  
Nombre de projectes d'investigació a promoure  
Activitats destinades a l'augment de cobertures   
50-20  
  
  
  
ANNEX VII  
Lots a què es licita  
  
Lot Vacuna Marque amb una X els lots a què es licita  
1 Vacunes inactivades produïdes a partir de virus crescuts en ous embrionats de virus fraccionats o d'antígens de superfície (H i N), o anàlogues.   
2 Vacunes inactivades, produïdes a partir de virus crescuts en ous embrionats, de 15 micrograms d'hemaglutinina, amb adjuvant o virosòmiques o d'administració intradèrmica, o anàlogues   
3 Vacunes inactivades produïdes a partir de virus crescut en cultius cel·lulars, de virus fraccionats o d'antígens de superfície (H i N) o anàlogues.   
  
  
  
  
  
  
Plec de prescripcions tècniques de l'acord marc per a la selecció de subministradors de vacunes davant de la grip estacional per a determinats òrgans de contractació de l'Administració General de l'Estat, Institut Nacional de Gestió Sanitària (INGESA) i les ciutats de Ceuta i Melilla i diverses comunitats autònomes.  
  
  
1. OBJECTE  
Constituïx l'objecte de l'acord marc la selecció de subministradors, fixació de preus màxims i l'establiment de les bases que regixen els contractes derivats de subministraments per a l'adquisició de les vacunes davant de la grip estacional que es descriuen en este plec de prescripcions tècniques. Tal com establix el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic (TRLCSP), el Reial Decret 817/2009, de 8 de maig, de desplegament parcial de la Llei de Contractes del Sector Públic, i el Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions, en allò que s'ha d'entendre vigent de conformitat amb el TRLCSP. Supletòriament s'aplicaran les altres normes de dret administratiu i, a falta d'això, les normes de dret privat.  
  
  
2. CARACTERÍSTIQUES TÈCNIQUES DEL SUBMINISTRAMENT  
2.1. Les vacunes davant de la grip estacional hauran de contindre els ceps especificats per a la temporada 2015-2016 per l'Organització Mundial de la Salut i per la Comissió Europea. Hauran de ser vacunes inactivades. Les característiques dels lots seran:  
Lot 1: vacunes inactivades produïdes a partir de virus crescuts en ous embrionats, de virus fraccionats o d'antígens de superfície (H i N), o anàlogues.  
Lot 2: vacunes inactivades produïdes a partir de virus crescuts en ous embrionats, de 15 micrograms d'hemaglutinina, amb adjuvant o virosòmiques o d'administració intradèrmica, o anàlogues.  
Lot 3: vacunes inactivades produïdes a partir de virus crescuts en cultius cel·lulars, de virus fraccionats o d'antígens de superfície (H i N), o anàlogues.  
2.2. D'acord amb el que disposa l'article 117 del text refós de la Llei de Contractes del Sector Públic, els lots han sigut establits basant-se en les característiques de les vacunes que apareixen en el document oficial aprovat per l'agència reguladora (la fitxa tècnica que resumix les característiques del producte i reflectix les condicions d'ús autoritzades sintetitza la informació científica essencial per als professionals sanitaris, d'acord amb els estudis que avalen la seua autorització).  
  
D'una banda, en el lot 1 s'inclouen totes aquelles vacunes davant de la grip estacional produïdes a partir de virus crescuts en ous embrionats i inactivats. En general, la composició d'estes vacunes permet que tinguen una fitxa tècnica semblant.  
D'una altra, les vacunes que s'inclouen en el lot 2 són aquelles la fitxa tècnica de les quals s'aparta del patró de la fitxa tècnica comuna del lot 1 i, a més, disposen de com a mínim un assaig clínic en què es demostra un increment de la resposta immunològica davant d'algun dels ceps inclosos en la vacuna, comparada amb l'obtinguda després de l'administració d'una altra vacuna enfront de la grip amb característiques de composició o administració diferent. A estos efectes, per assaig clínic s'entén allò que s'ha definit com a tal en l'article 58 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, desenrotllat reglamentàriament pel Reial Decret 223/2004, de 6 de febrer, pel qual es regulen els assajos clínics amb medicaments.  
Finalment, el lot 3 inclou exclusivament aquelles vacunes en què els virus de grip han crescut en cultius cel·lulars.  
2.3. La presentació de la vacuna serà en xeringa precarregada amb agulla inclosa.  
2.4. El període de validesa de la vacuna des del moment de la seua entrega serà no inferior a 12 mesos.  
2.5. Les vacunes oferides han d'estar registrades a Espanya i complir les disposicions legals establides per l'Administració sanitària de l'Estat respecte a controls de fabricació, conservació, distribució i formalitats administratives, la qual cosa acreditarà aportant els documents oficials oportuns.  
2.6. El transport es realitzarà en condicions que asseguren el manteniment de la cadena de fred (+2 a +8 ºC). Esta circumstància s'acreditarà per mitjà de monitors actius de control de temperatura o sistema acreditat de registre continu de temperatura. Així mateix, s'assegurarà que no s'han aconseguit temperatures per sota de 0 ºC per mitjà d'indicadors de congelació.  
Cada enviament s'haurà d'acompanyar d'instruccions de lectura dels monitors de temperatura i els indicadors de congelació facilitaran punts de contacte per a la notificació i consulta de qualsevol incidència en l'entrega.  
En l'exterior dels embalatges de distribució figurarà, de manera ben visible, el text següent:  
«PRESENTACIÓ ESPECIAL PER A PROGRAMES DE VACUNACIÓ. PROHIBIDA LA SEUA VENDA. MANTINGUEU ENTRE +2 ºC I + 8 ºC».  
«VACUNES. NO CONGELEU»  
L'adjudicatària haurà de subministrar el producte conforme a l'empaquetatge i format que complisquen les normes d'aplicació de l'autoritat reguladora. L'embalatge i/o els encartaments hauran de figurar en idioma castellà, encara que en situacions excepcionals es pot prescindir d'este requisit.  
2.7. L'empresa adjudicatària es farà càrrec dels gastos d'entrega i recepció de les vacunes en els punts indicats, així com dels originats per la distribució i la ruptura de la cadena de fred, d'acord amb el que s'establisca en els contractes derivats respectius.  
2.8. En el cas de ser rebutjada alguna expedició de vacunes, l'empresa adjudicatària queda obligada a reposar la comanda en un termini de 24 hores des de la notificació de la devolució per rebuig.  
2.9. L'empresa adjudicatària es compromet a subministrar comandes urgents en menys de 24 hores.  
2.10 L'empresa adjudicatària haurà d'acreditar davant de l'òrgan de contractació del subministrament que el lot o lots corresponents han sigut conformats per l'organisme competent, sense els requisits del qual no seran admesos.  
2.11 L'empresa adjudicatària es compromet a acceptar la devolució, a ports a pagar a destinació, dels excedents de vacuna fins a un màxim del 10 % del total de les dosis adjudicades.  
2.12 L'empresa adjudicatària es compromet a subministrar les dosis de vacunes acordades en els terminis d'entrega assenyalats. En el supòsit que haguera de recórrer a la seua adquisició per altres vies, assumirà els gastos que es puguen derivar de la diferència de preus i altres costos que es puguen originar.  
  
  
3. ESTIMACIÓ DEL NOMBRE DE DOSIS DE VACUNES  
En la taula es detalla el nombre de dosi estimades de vacunes per a la campanya de vacunació davant de la grip estacional 2015-2016 pels òrgans de contractació dels contractes derivats:  
CA Nombre de dosis estimades  
2015-2016  
 Lot 1 Lot 2 Lot 3  
Aragó 988.047 90.000 50  
Astúries 363.471 12.000 0  
Balears 422.401 5.500 5.000  
Cantàbria 932.704 6.900 50  
Castella i Lleó 98.007 498.653 500.134  
Castella-la Manxa 965.433 0 0  
Comunitat Valenciana 332.985 0 85.000  
Extremadura 45.213 951.000 100  
Galícia 997.216 182.000 100  
Madrid 521.194 957.000 0  
Múrcia 573.834 07.113 736  
Navarra 892.533 0 500  
La Rioja 65.000 0 0  
Ceuta 1.500 4.500 4.500  
Melilla 1.000 4.000 3.000  
INGESA 55 0 0  
IIPP 7.400 0 0  
Ministeri Defensa 14.000 1.000 0  
MSSSI 400 0 0  
Total 2.868.960 1.139.653 094.600  
  
  
  
4. DOCUMENTACIÓ TÈCNICA EXIGIDA EN L'EXPEDIENT  
- Fitxa tècnica i prospecte del producte, establits en l'article 15.2 i 15.3, respectivament, de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, així com en l'article 2.11 i 2.15, respectivament, del Reial Decret 1345/2007, d'11 d'octubre, pel qual es regula el procediment d'autorització, registre i condicions de dispensació dels medicaments d'ús humà fabricats industrialment.  
- Descripció de les característiques de la presentació: envàs (mesures de volum) i xeringa (material) i agulla (calibre i longitud). S'acompanyaran de foto.  
  
Madrid, 2015.- El director general de Salut Pública, Qualitat i Innovació: José Javier Castrodeza Sanz. El ministre de Sanitat, Servicis Socials i Igualtat: Alfonso Alonso Aranegui.  
  
  
ANNEX 1  
Punts estimats de distribució  
  
Administracions contractants Nre. de punts de distribució  
Aragó 180  
Astúries 192  
Balears 110  
Cantàbria 189  
C. i Lleó 500  
Castella-la Manxa 243  
C. Valenciana 500  
Extremadura 132  
Galícia 6  
La Rioja 43  
Madrid 800  
Múrcia 85  
Navarra 134  
Ceuta 1  
Melilla 1  
INGESA 1  
IIPP 19  
Ministeri Defensa 45  
MSSSI 1